b'\n_START_ARTICLE_\nHesketh 308\n_START_PARAGRAPH_\nHesketh 308 je Heskethov prvi dirkalnik Formule 1, ki ga je zasnoval Harvey Postlethwaite za sezono 1974, sodeloval pa je tudi v naslednji sezono 1975 v nekoliko izbolj\xc5\xa1ani razli\xc4\x8dici in z oznako Hesketh 308 B. Dirka\xc4\x8di mo\xc5\xa1tva so bili James Hunt, Ian Scheckter, Alan Jones, Torsten Palm, Harald Ertl in Brett Lunger. Dale\xc4\x8d najbolj\xc5\xa1e rezultate je dosegal Hunt, ki je bil tudi edini stalni dirka\xc4\x8d, v sezoni 1974 je dosegel tri tretja mesta, v sezoni 1975 pa zmago na dirki za Veliko nagrado Nizozemske, kar je edina zmaga mo\xc5\xa1tva Hesketh v Formuli 1, ob tem pa \xc5\xa1e tri druga mesta. Tako je mo\xc5\xa1tvu dobesedno sam priboril \xc5\xa1esto oziroma \xc4\x8detrto mesto v konstruktorskem prvenstvu, saj ostali dirka\xc4\x8di niso osvojili prvenstvenih to\xc4\x8dk.'